සීමාවන්ට යටත්ව ඔක්තෝබර් පළමු වැනිදා රට විවෘත කිරීමට බලාපොරොත්තු වන බව සෞඛ්‍ය අමාත්‍ය කෙහෙළිය රඹුක්වැල්ල සඳහන් කළා.මේ අතර, විශ්වවිද්‍යාල පරිපාලනයෙන් කළ දැනුම්දීමක් මත මොඩර්නා එන්නත ලබා ගැනීමට නාරාහේන්පිට යුද හමුදා රෝහලට පැමිණ සිටි විශ්ව විද්‍යාල සිසුන් පිරිසක් එන්නත් ලබා නොදීම හේතුවෙන් අපහසුතාවට පත්වුණා.නාරාහේන්පිට යුද හමුදා රෝහලේ එන්නත් කරන මධ්‍යස්ථානයෙන් මොඩර්නා එන්නත ලබා ගැනීම සඳහා විශ්වවිද්‍යාල කිහිපයක සිසුන් විශාල පිරිසක් අද පෙරවරුවේ පැමිණියා.කෙසේ වෙතත් එම සිසුන්ට එහිදී දැනුම් දී තිබුණේ අද දිනයේ මොඩර්නා එන්නත ලබා නොදෙන බවයි.කැලණිය විශ්ව විද්‍යාලය එහි සිසුන්ට දැනුම් දී තිබුණේ අද සහ හෙට යන දෙදින තුළ පෙරවරු 8.00 සිට පස්වරු 4.00 දක්වා නාරාහේන්පිට යුද හමුදා රෝහලේදී මොඩර්නා එන්නත ලබා ගත හැකි බවයි.ඊට අමතරව කෙටි පණිවුඩයක් මගින්ද විශ්ව විද්‍යාල සිසුන්ට එන්නත් ලබා ගැනීම සඳහා යොමුවන ලෙස දැනුම් දී තිබෙනවා.මේ අතර, අද දිනයේ මේ දක්වා කොරෝනා ආසාදිතයින් හත්සිය අසූ දෙදෙනෙකු වාර්තා වුණා.